

|  |  |
| --- | --- |
| *Lënda* | Gjuhë shqipe |
| *Njësia mësimore* | Drama: “Flutura balerinë” |
| *Lloji I orës* | Zhvillim |

Nxënës të dashur, në këtë orë do të marim një fragment nga një dramë ku do të shihni rolet kryesore që marrin pjesë dhe ju duhet ta lexoni:

**Rolet: Flutura, gjyshja, nëna**

**Flutura:** ( Në celular) Po. Po unë jam Flutura axha Agim… Po,po!… Mua më ka pëlqyer shumë…Të falënderoj shumë xhaxhi Agim…. Ëhë, po… edhe mami më tha të njëjtën gjë… *(Qesh)*. Vërtet! … Si balerinë. Shumë të faleminderit. ..Po, po! Po e ushtroj. Udhe unë shpresoj… Të faleminderit shumë Xhaxh Agim, shumë të faleminderit… jo, jo nuk harroj . … Mirë, mirë se i them… Ditën  e mirë.( *Mbyll celularin e gëzuar dhe nis të këndojë e të kërcejë si balerinë*)

Jam një balerinë me këdo vallëzoj

Fluturat e verës jo nuk i trazoj.

Jam me ngjyra- ngjyra, balerinë me nam ,

 e pëlqej dhe këngën, jam kjo që jam.

(*Hyn gjyshja me një tepsi në dorë të mbushur me patate*).

**Gjyshja**: Cërr-cërr-cërr! Tërë ditën si një kanarinë po më këndon moj Flutur.

**Flutura**: Po isha duke ushtruar këngën moj gjyshe. Sapo më njoftoi xhaxhi Agim se kënga kishte dalë shumë bukur. Ah, moj gjyshe. Kur ta shohësh edhe skenografinë e kësaj kënge do të mbetesh pa mend.

**Gjyshja**: ( duke qëruar patatet) Sikur t’i ndihmoje nënës pak në punët e shtëpisë do të më pëlqeje më tepër, plus edhe skenografisë do t’i bëhej qejfi.

**Flutura:** (Duke qeshur) Po, po edhe ajo po të bën të fala. Oj, gjyshe, skenografia është ai vallëzimi që do ta bëj në skenë me shoqet e mia. Unë do të këndoj, por edhe do të vallëzoj në skenë.

**Gjyshja**: S’ mund t’i bësh të dyja, moj Flutur.

**Flutura**: Gjyshe, ti nuk ke besim te unë, apo jo?

**Gjyshja**: Si s’paskam besim unë te ti? Sikur të mos kisha besim nuk do të vija në festival për të të parë e për të të dëgjuar. Ajo që po dua të të them është se ti dëshiron vetëm të këndosh e jo edhe t’i ndihmosh nënës në shtëpi.

**Flutura:** Aman edhe ti gjyshe, asnjëherë nuk harron të ma thuash këtë. Por ta jap fjalën se pas festivalit do të ndryshoj.

**Gjyshja**: E di, e di se do të ndryshosh, por shko njëherë në kuzhinë merre një thikë dhe eja të të mësoj si qërohen patatet, pastaj duke qëruar- duke ushtruar.

**Flutura**: Kuuuu, edhe ti gjyshe, gjithmonë mendon se unë po bëj shaka me këndimin.

**Gjyshja:** (duke qeshur) Asnjëherë nuk kam bërë shaka me këngën tënde. (*E lë thikën, heq syzet  dhe drejtohet nga Flutura*) Hë, ma këndo edhe njëherë këngën. Si ishte ajo?

**Flutura**: (*Duke shkuar në mes të dhomës tërë kënaqësi*) Gjyshe nëse mërzitesh ma thuaj.

**Gjyshja**: Jo, jo! Nuk mërzitet gjyshja, po të mos ishe ti, unë do të mërzitesha shumë, sa nuk e ke idenë ti. Po kënga jote ishte për një balerinë, apo?

**Flutura:** Po, gjyshe, dhe fillon kështu, por nuk e kemi muzikën.

**Gjyshja**: Nuk ka lidhje, se edhe ashtu me muzikë sikur nuk po mundem t’i dëgjoj edhe aq mirë fjalët, më kanë lënë krejt, por për hatrin tënd po i hap mirë.

 (*Flutura nis të këndojë me gjithë hapat e vallëzimit që do të bëjë në skenë)*

Jam një balerinë me këdo vallëzoj
Fluturat e verës jo nuk i trazoj.
Jam me ngjyra- ngjyra, balerinë me nam
e pëlqej dhe këngën, jam kjo që jam.

(*Gjyshja gjatë tërë kohës lëviz nga pak me trup, sikur po e merr të tërën kënga dhe imiton ulur lëvizjet e Fluturës*)

Kënga dhe baleti në mua bashkë rriten,
sa shumë më ndihmojnë në skenë të ngjitem,
Hopa përmbi gishta hidhem dhe kërcej
Mos u frikëso mami se nuk do t’i  thyej.

( *Gjyshja ngrihet befas në këmbë, përplas duart nga frika se mos rrëzohet vërtet, por Flutura vijon këngën pa e vënë re reagimin e gjyshes dhe vijon strofën e dytë*)
Unë luaj me ritëm dhe frikë jo nuk kam
në balet vallet sa qejf unë i kam,
Dridhem e përdridhem sikur dallëndyshe,
e di që mendoni se jam e çuditshme.

*( Lëvizjet e Fluturës  e marrin me vete gjyshen dhe ajo fillon të bëjë bashkë me të disa hapa të baletit, Flutura e vëren gjyshen dhe i jep edhe asaj hapësirë në dhomë dhe kërcejnë bashkë*)

 Hidhem e vërtitem pas çdo melodie
po mua, balerinën, e di më ka hije,
Ndaj edhe muzika, kur më merr për para
S’kam si të mos jem balerinë në gara.

**Gjyshja**: (*E lodhur dhe  duke marrë frymë me vështirësi, ulet me vërtik në kolltuk ku ishte më parë*) Mjaft se u lodhe shpirti i gjyshes. Uh! mjaft ulu dhe pusho. Uh, uh! S‘po mundem ta drejtoj shpinën, Uh! Edhe këmbët po më dhëmbin. (*Shtrihet fare në kolltuk*)
**Flutura**:  (*Duke mos e ndjerë lodhjen fare*) Oh, jo, jo gjyshe  se nuk ka mbaruar ende kënga,
**Gjyshja**: Për mua ka mbaruar moti.  (Duke u ngritur me shpejtësi).Si moj, nuk ka mbaruar ? Por menjëherë ndjen dhimbje në shpinë dhe sërish ulet) Uh, uh, nuk paska mbaruar , ajo na mbaroi që të dyja. Unë më  nuk mundem.
**Flutura**: (Duke qeshur) Ka mbetur edhe refreni. Ajo strofa që përsëritet disa herë në këngë.
**Gjyshja**:  (Duke bërë me duar në shenjë mohimi) Jo, jo! Unë nuk mundem më. Edhe sikur të isha prapë pesëmbëdhjetë vjeçe unë nuk mundem më.
**Flutura**: Gjyshe  mos u dorëzo kaq lehtë, muzika të rinon.
**Gjyshja:** (*Duke qeshur*) Uh! Po ta dije ti sot se sa më ke rinuar, nuk do të më zije besë. Po, hë, përfundoje ti se më mbetën patet pa qëruar. (*Nuk mundet dhe e lë fare atë punë*)
**Flutura**: *(Me ritëm edhe më të shtuar fillon të këndojë refrenin*)  Balerinë, balerinë, unë jam balerinë
Mu në mes të vapës dal si suferinë,
(*Shkon te gjyshja në vallëzim e sipër e kap për duar dhe e ngre sërish në këmbë. Gjyshja sërish imiton lëvizjet e  Fluturës*)
Me pikat e shiut vallëzoj unë përherë
balerinë në dimër, balerinë në verë.
(*Pa e përfunduar vargun e fundit Flutura, hyn nëna e saj. Në dorë ka një qese dhe e lë në tavolinë ,nga ritmi i këngës nuk e vërejnë fare*)
**Nëna**: (*Duke qeshur*) Nuk e paskam ditur se kjo këngë qenka shkruar për t’u kënduar në duet. Ju e paskeni filluar festivalin pa mua. Bile të më kishit njoftuar kur dola. (*Flutura shkon ta përqafojë nënën*).
**Gjyshja**: U bëra me mendjen e fëmijës. Gazi i botës. S’di se qysh m’i piu sorra mendtë, bile më bëri edhe balerinë.
**Flutura**: Nënë,  a ma solle fustanin?
**Nëna**: Po, vetëm se  është pak më i gjatë dhe duhet ta shkurtojmë pak.
**Flutura:** *( Nxjerr nga qesja fustanin e balerinës. E vë përpara dhe drejtohet te pasqyra për t’u shikuar se si po i rri. I drejtohet gjyshes*). Si thua gjyshe, a po më rri bukur?
**Gjyshja**: Si ti, si fustani. Flutur e bardhë. (*Flutura del me fustan në dorë*)
**Nëna**: A të ka mërzitur sot Flutura?
**Gjyshja**: Aspak, më ka çlodhur. Më ka rinuar. Më ka bërë balerinë . (*Qeshen*.*)*